Friðarviðræður Rússa og Úkraínumanna standa enn yfir og nú gegnum fjarfundabúnað. Talsmenn Rauða krossins vonast til þess að í dag takist að flytja þúsundir íbúa frá hafnarborgarborginni Mariupol..
Stjórnvöld í Moskvu saka Úkraínumenn um að hafa gert loftárás á borgina Belgorod sem er um fjörutíu kílómetra norðan landamæranna að Úkraínu. Það væri þá í fyrsta skipti sem Úkraínumenn láta til skarar skríða yfir landamærin. Þær ásakanir minnka von um að Vladimír Pútín Rússlandsforseti dragi úr þunga árása hersveita sinna. Dmitry Peskov, talsmaður rússnesku stjórnarinnar, segir það ekki styrkja áframhaldandi viðræður en Dmytro Kuleba utanríkisráðherra Úkraínu vildi hvorki staðfesta né hrekja ásakanir Rússa. Hann segist fyrst og fremst vera almennur borgari, sem bendir til að árásin sé á forræði hersins.
Fyrr í vikunni hétu Rússar að dregið yrði úr árásum á höfuðborgina Kyiv og Chernigiv norðanvert í Úkraínu. Volodymyr Zelensky Úkraínuforseti segir öflugar árásir í uppsiglingu á landið austan- og sunnanvert . Starfsfólk Rauða krossins er á leið til Mariupol til bjargar fólki sem vikum saman hefur setið fast í rústum borgarinnar. Ástandið er afar alvarlegt, enda fólk án matar, lyfja og rennandi vatns. Ewan Watson talsmaður Rauða krossins segir aðgerðina mjög flókna og erfiða en kveðst vongóður um að bílalest komist brott með fólk úr Mariupol til annarrar borgar í landinu. Enn hefur ekki fengist staðfest hver áfangastaðurinn er.

Friðarviðræður Rússa og Úkraínumanna halda áfram í dag í skugga ásakana um að Úkraínuher hafi gert loftárás á rússneska borg. Enn er unnið að því að opna flóttaleið fyrir íbúa hafnarborgarinnar Mariupol.